Skokvideo wys hoe man gestenig wordDie polisie in die Oos-Kaap ondersoek selfoonbeeldmateriaal wat wys hoe ŉ man erg aangerand en met klippe doodgegooi word. Kapt. Stanley Jarvis, woordvoerder van die polisie, sê dit is nog nie duidelik waar of wanneer die voorval plaasgevind het nie. “Die beeldmateriaal word tans nagegaan om vas te stel waar dit gebeur het en wie die individue was wat by die voorval betrokke was sodat ons kan vasstel of die voorval al aangemeld is.” Jarvis sê egter die video hou nie verband met die afgelope week se betogings in Port Elizabeth of die moord op ŉ Somaliese burger Donderdag nie. eNews Channel Africa (eNCA) het Vrydag die beeldmateriaal uitgesaai. Dit wys hoe ŉ man kaal in die pad lê. Dit lyk of hy reeds erg aangerand is. ŉ Man tel dan ŉ stuk sementblok op en gooi dit op die man terwyl ŉ groot skare toekyk. ŉ Seun in skooluniform spring dan op die man wat in die pad lê terwyl nog ŉ jong man hom met klippe gooi. Dit is nog nie duidelik of die man op die toneel dood is nie.